PF ขายหุ้นกู้วงเงิน 2.5 พันลบ.อายุ 4 ปี ชูดอกเบี้ยสูง 7% เสนอขายรายใหญ่ 7-9 พ.ค.62
PF ขายหุ้นกู้วงเงิน 2.5 พันลบ.อายุ 4 ปี ชูดอกเบี้ยสูง 7% เสนอขายรายใหญ่ 7-9 พ.ค.62
24 เม.ย. 2562

บริษัท เพอร์ตี้ เพอร์เฟค จำกัด (มหาชน) หรือ PF เปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 2/2562 มูลค่ารวมไม่เกิน 2.5 พันล้านบาท แบ่งเป็นเสนอขาย 2 พันล้านบาท และอีก 500 ล้านบาท เป็นหุ้นกู้สำรองเสนอขายเพิ่มเติม อายุ 4 ปี ครบกำหนดไถ่ถอนปี พ.ศ.2566 มีอัตราดอกเบี้ยปีที่ 1-2 เท่ากับ 6.25% ต่อปี และอัตราดอกเบี้ยสำหรับปีที่ 3-4 เท่ากับ 7.00% ต่อปี ชำระดอกเบี้ยทุกๆ 3 เดือนตลอดอายุหุ้นกู้
ทั้งนี้ บริษัทจะเสนอขายหุ้นกู้ดังกล่าวให้กับผู้ลงทุนสถาบัน และ/หรือ ผู้ลงทุนรายใหญ่ ซึ่งเป็นผู้ถือหุ้นกู้ PF 195A และ ผู้ลงทุนสถาบัน และ/หรือ ผู้ลงทุนรายใหญ่ ในระหว่างวันที่ 7-9 พ.ค. โดยมีผู้จัดการการจัดจำหน่ายหุ้นกู้ ดังนี้ บล.โกลเบล็ก บล.เคที ซีมีโก้ บล.โนมูระ พัฒนสิน บล.เคจีไอ (ประเทศไทย) และ บล.หยวนต้า (ประเทศไทย)
โดยบริษัทจะนำเงินที่ได้รับจากการเสนอขายหุ้นกู้ครั้งนี้ เพื่อใช้รองรับการขยายธุรกิจของกลุ่มบริษัท เป็นเงินทุนหมุนเวียนในการดำเนินงาน และ/หรือชำระคืนหนี้